
Κυριακή, 11 Οκτωβρίου2026

ΔΕΛΤΙΟ ΤΥΠΟΥ

Έρευνες προς εντοπισμό αγνοούμενης αλλοδαπής επιβάτιδας κρουαζιερόπλοιου στη θαλάσσια περιοχή νοτιοδυτικά της Ζακύνθου – Εντοπισμός 56 αλλοδαπών και σύλληψη του διακινητή τους στην Ιεράπετρα – Εντοπισμός 44 αλλοδαπών στους Καλούς Λιμένες – Εντοπισμός και διάσωση 43 αλλοδαπών στη Γαύδο – Δυσλειτουργία καταπέλτη Ε/Γ-Ο/Γ πλοίου στη Ρόδο


Τις πρωινές ώρες την 09.10.2026,ενημερώθηκαν οι Λιμενικές Αρχές της Ζακύνθου, του Κατακόλου και της Πύλου από το ΕΚΣΕΔ για την πτώση μίας 44χρονης αλλοδαπής (υπηκόου Ελ Σαλβαδόρ) στη θάλασσα, επιβάτιδας ενός κρουαζιερόπλοιου σημαίας Μπαχάμες στη θαλάσσια περιοχή 72 ν.μ. νοτιοδυτικά της Ζακύνθου.
 Αμέσως ενεργοποιήθηκε το τοπικό σχέδιο έκτακτης ανάγκης και εκκίνησαν έρευνες για τον εντοπισμό της, με τη συμμετοχή ενός ναυαγοσωστικού (Ν/Γ) σκάφους Λ.Σ.-ΕΛ.ΑΚΤ., ενός Περιπολικού σκάφους Λ.Σ.-ΕΛ.ΑΚΤ. (ΠΛΣ) και παραπλεόντων πλοίων, καθώς και ενός ελικοπτέρου Super Puma της Πολεμικής Αεροπορίας. 
Κατά τη διάρκεια των ερευνών εντοπίστηκε αρχικά ανατρεπόμενος φανός κυκλικού σωσιβίου, ενώ τις πρώτες πρωινές ώρες χθες η 44χρονη εντοπίστηκε έχοντας τις αισθήσεις της, εντός του σωσιβίου, από το φορτηγό πλοίο «MSC ROSSELLA III» σημαίας Μαδέρας που συμμετείχε στις έρευνες. Στη συνέχεια, η 44χρονη περισυνελλέγη από το Ν/Γ σκάφος, όπου της παρασχέθηκαν οι πρώτες βοήθειες. Ακολούθως, το Ν/Γ κατέπλευσε στο λιμάνι του Κατακόλου, απ’ όπου η γυναίκα διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Πύργου «ΑΝΔΡΕΑΣ ΠΑΠΑΝΔΡΕΟΥ» για ιατρική παρακολούθηση και διενέργεια ιατρικών εξετάσεων. Προανάκριση διενεργείται από το Λιμεναρχείο Κατακόλου. 
Διαθέσιμο οπτικοακουστικό υλικό έχει αναρτηθεί στο www.hcg.gr

*****

Τις μεσημβρινές ώρες χθες, ενημερώθηκε η Λιμενική Αρχή της Ιεράπετρας για την ύπαρξη αλλοδαπών στην παραλία «ΚΑΛΑΜΑΚΙ» Στομίου Ιεράπετρας. Στην περιοχή μετέβησαν στελέχη Λ.Σ.-ΕΛ.ΑΚΤ. όπου εντόπισαν 56 αλλοδαπούς (26 άνδρες, 12 γυναίκες και 18 ανήλικοι), οι οποίοι οδηγήθηκαν σε χώρο φιλοξενίας του Δήμου Ιεράπετρας. Από το Λιμεναρχείο Ιεράπετρας που διενεργεί την προανάκριση, συνελήφθη ένας 17χρονος αλλοδαπός (υπήκοος Νοτίου Σουδάν), εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/2023 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής τους που τους μετέφερε από την Λιβύη στην Ελλάδα, έναντι χρηματικής αμοιβής.
*****

Τις μεσημβρινές ώρες χθες, ενημερώθηκε η Λιμενική Αρχή των Καλών Λιμένων για την ύπαρξη αλλοδαπών στην παραλία «ΚΑΨΑΛΟΥΣ» πλησίον του οικισμού Κερατόκαμπου Δήμου Βιάννου. Στην περιοχή μετέβησαν στελέχη Λ.Σ.-ΕΛ.ΑΚΤ., όπου εντόπισαν 44 αλλοδαπούς (38 άνδρες, 5 γυναίκες και ένα ανήλικο), οι οποίοι οδηγήθηκαν με λεωφορείο στο λιμάνι του Ηρακλείου, συνοδεία στελεχών του Κλιμακίου Ειδικών Αποστολών (ΚΕΑ) του Κεντρικού Λιμεναρχείου Ηρακλείου. Προανάκριση διενεργείται από το Κεντρικό Λιμεναρχείο Ηρακλείου.

*****

Τις πρωινές ώρες σήμερα, στελέχη του Λιμενικού Φυλακίου της Γαύδου εντόπισαν λέμβο με αλλοδαπούς επιβαίνοντες στη θαλάσσια περιοχή «ΑΣΠΕΣ» της Γαύδου. Άμεσα, στην περιοχή μετέβη σκάφος της δύναμης της FRONTEX, το οποίο εντόπισε και περισυνέλλεξε 43 αλλοδαπούς (όλοι άνδρες). Οι αλλοδαποί αρχικά οδηγήθηκαν σε χώρο προσωρινής φιλοξενίας του Δήμου Γαύδου, ενώ στη συνέχεια μεταφέρθηκαν με Περιπολικό σκάφος Λ.Σ.-ΕΛ.ΑΚΤ. στο λιμάνι «ΤΗΓΑΝΙ» της Παλαιόχωρας. Ακολούθως, οδηγήθηκαν σε χώρο φιλοξενίας στην Αγυιά Χανίων, συνοδεία στελεχών του Κεντρικού Λιμεναρχείου Χανίων. Από το Κεντρικό Λιμεναρχείο Χανίων που διενεργεί την προανάκριση, κατασχέθηκε η λέμβος μεταφοράς. 

*****

Τις πρωινές ώρες χθες, ενημερώθηκε η Λιμενική Αρχή της Ρόδου από τον Πλοίαρχο του επιβατηγού-οχηματαγωγού (Ε/Γ-Ο/Γ) πλοίου «ΜΠΛΟΥ ΣΤΑΡ 1» Ν.Π. 10744 για δυσλειτουργία σε ένα από τα πέντε πέδιλα του αριστερού κύριου καταπέλτη, κατά τη διαδικασία εκδίπλωσής του. Το πλοίο είχε καταπλεύσει στο λιμάνι της Ρόδου με 363 επιβάτες, 81 Ι.Χ.Ε., 67 Φ/Γ,1 Λ/Φ, 12 δίκυκλα και 97 μέλη πληρώματος. Μετά την ασφαλή πρόσδεση του πλοίου , πραγματοποιήθηκε η αποβίβαση των επιβατών και των οχημάτων από τους υπόλοιπους καταπέλτες. Για το περιστατικό ενημερώθηκε το Τοπικό Κλιμάκιο Επιθεώρησης Πλοίων (Τ.Κ.Ε.Π.) Ρόδου, ενώ παράλληλα διενεργήθηκε επιπρόσθετος έλεγχος από εξουσιοδοτημένο επιθεωρητή κράτους λιμένα (Port State Control). Κατόπιν προσκόμισης σχετικού βεβαιωτικού, επιτράπηκε η συνέχιση των πλόων του πλοίου σύμφωνα με τους όρους και τις προϋποθέσεις που τέθηκαν από τον νηογνώμονα που το παρακολουθεί και το πλοίο, απέπλευσε για συνέχιση του εγκεκριμένου δρομολογίου του προς το λιμάνι του Πειραιά με ενδιάμεσους λιμένες. 

